“Daar gaan my honeymoon budget,” sê Steve ná hofuitspraakSteve Hofmeyr ná die uitspraak. Foto: @jacanews / Twitter Steve Hofmeyr het Donderdagoggend weer in die Bronkhorstspruit-landdroshof verskyn op aanklagte van roekelose of nalatige bestuur en die oorskryding van die spoedgrens. Die Gautengse Hoëspoedeenheid het Hofmeyr op 19 Desember in hegtenis geneem nadat hy teen 169 km/h in ‘n 120 km/h-sone op die N4 gery het. Hy is op borgtog van R500 vrygelaat. Hofmeyr het in die hof met ŉ swart pak, wit hemp en gestreepde das verskyn. Steve het kort daarna op Twitter geskerts hy ken al die media op hul name. Hofmeyr was in ŉ goeie luim. Die hof het aangehoor dat die staat en Hofmeyr se regspan ŉ ooreenkoms bereik het. Hofmeyr het in ŉ verklaring skuldig gepleit dat hy die spoedbeperking oortree het. Hy het egter versoek dat sy lisensie nie opgeskort moet word nie, omdat hy dit benodig om sy werk as sanger te verrig. Adv. Johan Sullivan het Hofmeyr se verklaring aan die hof voorgelees. Hy het in sy verklaring erken dat hy nie ŉ wettige rede gehad het om die spoedgrens te oorskry nie. Hy het aangevoer hy het geen vorige oortredinge nie en moet omtrent 12 000 km per maand aflê om sy werk te verrig. Hy het bygevoeg hy is die primêre broodwinner en moet ses mense, waaronder sy ma, eksvrou (Natasha Sutherland), toekomstige vrou (Janine van der Vyver), en drie van sy vyf kinders, onderhou. Hofmeyr het gesê hy was nie dronk toe hy van die pad af getrek was nie en dat hy nooit drink en bestuur nie. Hy het ook bygevoeg dat hy nie ŉ jaagduiwel is nie en dat hy ŉ nuwe voertuig het en nie besef het hy ry te vinnig nie. Sullivan het versoek dat Hofmeyr met R3 000 beboet word. Landdros Elsie Schnetler het daarna gesê sy kan sien Hofmeyr het berou vir wat hy gedoen het en dat hy oop kaarte met die hof gespeel het. Volgens Schnetler kon sy geen rede vind waarom Hofmeyr nie in staat is om ŉ rybewys te besit nie. Hy is met R10 000 beboet en sy lisensie is nie opgeskort nie. Steve het ná die hofverrigtinge aan sy nagenoeg 90 000 volgelinge op Twitter geskryf: “10K! Daar gaan my honeymoon budget.” [sic] Hofmeyr en Janine trou eersdaags. Lees ook: Ek is teleurgesteld in myself, sê Steve Hofmeyr Steve in hof oor spoed Misverstand oor Steve Hofmeyr-hofdatum Steve Hofmeyr vandag in hof Malema boos oor Steve se borg Steve sê oor arrestasie Steve Hofmeyr in hegtenis geneem